Σύμφωνα με πληροφορίες της εφημερίδας της Β. Μακεδονίας Sloboden Pecat, η κυβέρνηση Ζάεφ αποφάσισε να αποσύρει το έμβλημα του Ήλιου της Βεργίνας από όλους τους δημόσιους χώρους και από όλα τα μνημεία. Στο πλαίσιο της Συμφωνίας των Πρεσπών.

Η απαγόρευση της χρήσης του εμβλήματος έρχεται ως απόρροια της Συμφωνίας, ωστόσο δεν έχουν έρθει στη δημοσιότητα οι λεπτομέρειες για το πότε ξεκινά η αλλαγή, καθώς και για το αν θα υπάρξουν πρόστιμα σε όσους συνεχίσουν να το χρησιμοποιούν.

Με την κίνηση αυτή, κυβέρνηση Ζάεφ αναγνωρίζει ότι το έμβλημα του Ήλιου της Βεργίνας ανήκει στον ελληνικό πολιτισμό και προχωρά στην ολική απαγόρευση δημόσιας χρήσης του συμβόλου του εμβλήματος των αρχαίων Μακεδόνων που ανακαλύφθηκε στη Βεργίνα της Μακεδονίας.

Υπενθυμίζεται ότι οι συνταγματικές τροποποιήσεις για την αλλαγή του ονόματος ψηφίστηκαν στις 11 Ιανουαρίου και τέθηκαν σε ισχύ στις 12 Φεβρουαρίου. Σύμφωνα με το δημοσίευμα, η προθεσμία για τη μετονομασία των μνημείων και η αφαίρεση του Ήλιου της Βεργίνας λήγει στις 12 του Αυγούστου.

«Κατά τη συνεδρίασή της, στις 4 Ιουλίου, η κυβέρνηση της Βόρειας Μακεδονίας υποχρεώνει τη Γενική Γραμματεία να ζητήσει από τις αρμόδιες αρχές να παράσχουν πληροφορίες σχετικά με τα μνημεία, τις εγκαταστάσεις δημόσιων και άλλων έργων υποδομής που φέρουν τον Ήλιο της Βεργίνας, σύμβολο που αποτελεί μέρος του αρχαίου μακεδονικού πολιτισμού και ανήκει στον ελληνικό πολιτισμό, καθώς είναι ο κάτοχος των πνευματικών δικαιωμάτων, ενώ, κυριολεκτικά, πρόκειται για έργο τέχνης», αναφέρει το δημοσίευμα.